als_Latn dik_Latn sag_Latn
Derbi është i Partizanit. Skuadra e Shpëtim Duros fiton për të dytën herë radhazi sfidën e rivalitetit të përjetshëm me Tiranën. Këtë herë 2-1 me Partizanin që ishte superior në pjesën e parë dhe bardheblutë që dominuan të dytën, por në fund ai që vlen është rezulatati. Derbi është i kuq, Partizani është rikthyer plotësisht në luftën për titullin, ndërsa Tirana vuan edhe një herë minutat e black-out në një derbi.
Thjesht elektrizuese atmosfera në Qemal Stafa me koreografinë e jashtëzakonshme dhe banderolat ngacmuese mes tifozerive që nuk munguan me dekorin fantastik.
Në fushë Magani kishte përzier letrat duke befasuar me lënien në stol të Bushic dhe një fanellë titullari për Ndikumanën që bashkë me Kahatën dhe Muzakën mbështesnin sulmuesin e parë Mario Morina. Te Partizani, Duro kishte zgjedhur dyshen Cuculi – Vrapi duke zgjedhur modulin me një sulmues të vetëm Racic, ndërsa pas tij rreshtoheshin Vila, Nexhipi dhe Mazrekaj. Atmosferë fantastike edhe pse me ndonjë ekses si ai i fishekzjarrëve në drejtim të Bulkut dhe presioni i derbit ndihej në ajër, presion që paralizoi sfidën duke sjellë mungesën e rasteve të pastra në minutat e para. Sinjali i parë i vërtetë në min e 15-të nga Tirana me autor Ervin Bulkun në një goditje standart me topin që i devijuar nga Racic përkëdheli traversësn e Hoxhës. Një tjetër risi e derbit edhe sprai i famshëm i goditjeve të dënimit që bën debutimin e tij në futbollin shqiptar. Në fushë për Tiranën një ndër më të mirët Bulku që në minutën e 19 avancoi këtë herë nga e djathta për të vënë në provë Hoxhën me goditjen e tij të bukur. Tirana më kërkuese në minutat e para por e pësoi pikërisht atëherë kur po rritej në lojë. Ndëshkuesi i bardhebluve sërish ai…
Është sërish kapiteni njeriu i derbit. Ndizet dhe skuqet Qemal Stafa, Partizani në avantazh me Nderim Nexhipin , krosim i devijuar në minutën e 25 me Racic që ul për mrekulli topin dhe kapitenin që në gjysmërrotullim shënon golin e tij të tretë në derbin e kryeqytetit. Të kuqtë në ekstazë dhe goli i disavantazhit ashtu si një derbi më parë shokoi Tiranën që provoi sërish mallkimin e minutave të black out-it në derbi duke pësuar edhe golin e dytë pas vetëm 8 minutash.
Këtë herë firma është e Stefan Raçiç, por serbit i duhet të falënderojë padyshim edhe Stivi Frashërin. Pasiguri e portierit bardheblu në daljen për krosin e Trashit me grushtimin e tij që u kthye në një asist të artë për Raçiç që i mjaftoi të ndiqte aksionin për të shënuar në portën bosh. 2-0 në minutën e 33 dhe Tirana me një mal të lartë për të ngjitur përpara. Bardheblutë hidhen në kërkim të golit por rrezikojnë të kapen në befasi në kundërsulm me Fejzullahun që provon aftësitë e Frashërit në të 36, gati këtë herë gardiani i portës bardheblu. Në minutën e 39 zëvendësim i detyruar për Duron me Fazliun që zë vendin e Mazrekajt të dëmtuar, ndërsa Magani nuk pret pushimin por nxjerr Kahatën për t’i bërë vend Bushic. Pavarësisht tentativave të njëpasnjëshme të Bulkut dhe kroatit në të 42, Tirana nuk arriti të ndryshojë rezultatin dhe Partizani shkoi në dhomat e zhveshjes në avantazhin e dy golave.
Fillim i vrullshëm në pjesën e dytë nga Tirana që kërkon me insistim golin, ndërsa Partizani kërkon t’i japë goditjen e knock out-it me kundërzbritjet e shpejta, por në fund ajo që shpërblehet është këmbëngulja e bardhebluve.
Mario Morina, autori i golit të fundit në derbi për Tiranën, atë të barazimit 1-1 të luajtur thuajse 1 vit më parë që elektrizoi sërish Qemal Stafën për bardheblutë, krosim i Muzakës në minutën e 61 dhe numri 10 është në vendin dhe kohën e duhur për të rihapur lojën. 2-1 për ta bërë ndeshjen akoma dhe më të bukur. Tirana merr zotërimin e fushës me krijimin e një morie rastesh, aksion spetakolar i bardhebluve në të 65 me Gentian Muçën që prezantohet i vetëm me Alban Hoxhën por mbrojtësi nuk gjen dot instiktin e bomberit. Skuadra e Maganit luan gjithçka për gjithçka, por nuk arrin të përfitojë as nga rrëzimi në tokë i Hoxhës që humbet topin në të 76 ndërsa vetëm dy minutra më vonë është Fazliu që i paraprin në momentin e fundit Gjergji Muzakës duke mos i lejuar finalizimin. Menjëherë më pas tjetër rast i jashtëzakonshëm me Morinën që nuk arrin të bëjë bis. Në të 84 me Partizanin të impenjuar për të ruajtur avantazhin, Duro i dhuron zëvendësimin e “standing ovation” Nderim Nexhipit që del mes duartrokitjesh për t’i lënë vendin Asion Dajës. Tirana tenton edhe me goditjet nga larg të Sefës që provon dy herë radhazi nga distanca, duke mbajtur në tension Duron. Fund i tensionuar me Gentian Mucën që duke kërkuar të fitojë kohë tenton të ngrejë me zor Raçiç por Tirana edhe pse dominoi gjithë pjesën e dytë nuk arriti të shënonte, madje rrezikoi të pësonte dhe golin e tretë me Stivi Frashërin që fitoi duelin me Fazlliun në minutën e 4 ët të shtesës, por për Partizanin pak rëndësi ka, pasi vërshëllima e trefishtë e Pashajt solli britmën e çlirimit dhe festën e kuqe. Derbi është sërish i Partizanit, të gjithë në eufori në kampin e Duros të gjitha janë harruar dhe mjafton të shohësh se as policia nuk i ndan dot në festë futbollistët nga tifozët, ndërsa për Tiranën flet vetë zhgënjimi në sytë e Ervin Bulkut.
als_Latn als_Latn als_Latn als_Latn als_Latn als_Latn als_Latn